
[bookmark: _Toc192057520]Velkommen til Dagnæs Børnehus

Vi vil gerne byde jer velkommen i Dagtilbud Dagnæs.
Vi glæder os til at lære jer og jeres barn at kende, samt dele mange gode hverdagstimer sammen i den kommende tid. 

Det er vores ønske, at tiden i vores dagtilbud er præget af leg, aktiviteter og spændende oplevelser i samvær og fællesskab med andre børn og voksne. For de fleste børn, er det en stor ting at starte i pasning, og det kan være overvældende at møde alt det nye. Derfor kan I opleve, at jeres barn, i starten, er mere træt og har nogle andre behov, end I er vant til.

Vi ser helst, at jeres barn starter med dage, hvor en forælder er deltagende. Det betyder, at jeres barn lærer stuen, personalet og de andre børn at kende i en tryg ramme. Derefter anbefaler vi, at jeres barn får kortere dage, indtil barnet virker trygt. 
Inden opstart skal I ringe og aftale et besøg med det pædagogiske personale på jeres nye stue. Ved forbesøget vil I få mulighed for at fortælle om jeres barn og aftale, hvordan opstarten skal foregå. Her vil I også få en rundvisning i vores hus, og få de praktiske informationer, I har brug for.

Dagnæs Børnehus, Strandkærvej 38, 8700 Horsens/ Hovednr.: 7629 4160
Åbningstid: Man.-tors. 06.30 -16.45 / fre. 06.30 -16.30

[bookmark: _Toc192057521]Hvem er vi
Dagnæs børnehus er beliggende i den sydlige del af Horsens, både tæt på centrum og en fantastisk natur. Dagtilbud Dagnæs er et af Horsens Kommunes 18 dagtilbud. Der findes et dagtilbud i hvert skoledistrikt. Dagnæs Børnehus består af et stort børnehus hvor der er 8 børnehavegrupper og 5 vuggestuer samt 2 dagplejere. Grupperne er fordelt på 3 teams med hver deres farve; Orange team, blåt team og grønt team. 

Vi er et stort Børnehus med gode fællesfaciliteter og et køkken centralt i huset, der laver alle måltiderne i løbet af dagen. Vi har en stor legeplads med både skov, fodboldbane, små haver, bakker, eksperimentarium og meget mere.

Vi har særligt fokus på fællesskaber og at give alle børn deltagelsesmuligheder. Vi er optaget af at skabe en hverdag, der er præget af genkendelighed og forudsigelighed, så børnene oplever en tryg hverdag. Vi har et solidt samarbejde på tværs af stuerne, og har fokus på, at vi lykkes som et helt hus. Vi tilstræber, at vores dagligdag og læringsmiljøer er præget af tid og ro til udviklende øjeblikke sammen med gode og sjove oplevelser. Vi har en dagligdag med fokus på tillid, hjælpsomhed og gode relationer.
Vores hus er indrettet med udgangspunkt i princippet ”det nære i det store”, og vi vil, særligt i opstartsfasen, have fokus på, at børnene oplever primær tilknytning til deres stue. Det er vores mål at det enkelte barn og familien har tæt tilknytning til egen stues voksne og børn samtidig med, at vi vil være opmærksomme på at skabe gode muligheder for relationer og venskaber med børn og voksne på de andre stuer og teams.

Dagnæs Børnehus er indrettet med forskellige læringsrum som vi benytter hele dagen. Læringsrummene kan byde på forskellige ting; motorisk udvikling i vores motorikrum, STEAM hvor vi koncentrere os om science og eksperimenter, lave billeder og arbejde med træ i vores værksted eller arbejde med eventyr og fortællinger i vores sprogværksted. 
Vi har en stor og velindrettet legeplads, hvor der er gode lege- og udforsknings muligheder for både vores ældste og vores yngste børn. Vores legeplads er naturligt inddelt i zoner, hvor børnene kan bevæge sig imellem ”vild med vilje” området, skoven, fodboldbanen og en kæmpe sandkasse. 


Vi er både ude og inde optaget af, at børn i alle aldre skal have mulighed for at lege sammen, lære af – og møde hinanden i løbet af deres hverdag i huset. Derfor kan både børnehave og dagpleje/vuggestuebørn benytte sig af at kunne færdes på hele legepladsen og i hele huset. 

[bookmark: _Toc192057522]Ledelse og administration i Dagnæs Børnehus

På https://dagtilbud.horsens.dk/ kan I læse mere om Dagnæs Børnehus. 
Dagnæs Børnehus, Strandkærvej 38, 8700 Horsens/ Hovednr.: 7629 4160
[bookmark: _Toc192057523]Personalet i Dagnæs Børnehus 
I Dagnæs Børnehus er der ansat pædagoger, pædagogiske assistenter og medhjælpere, der er sammen med børnene hver eneste dag. I vores produktionskøkken har vi ansat en køkkenleder, en ernæringsassistent og en husassistent, der er sammen om at skabe velsmagende og nærende måltider til alle børn. Udover det har vi to dagplejere. 
[bookmark: _Toc192057524]Forældrebestyrelsen
Forældrebestyrelsen består af 5 bestyrelsesmedlemmer, der både repræsenterer børnehuset og dagplejen. Derudover er der 2 medarbejderrepræsentanter og ledelsen, der deltager på alle møder. Som udgangspunkt er der 5 bestyrelsesmøder om året. Hvert 2. år, august/september måned, er der valg til forældrebestyrelsen. Bestyrelsesmedlemmer vælges for 2 år ad gangen. Forældrebestyrelsens opgave er at fastsætte principper for institutionens arbejde samt principper for Dagtilbuddets samlede budget. Desuden har forældrebestyrelsen indstillingsret samt ret til at deltage ved fastansættelse af pædagogisk personale og ledelse i dagtilbuddet. 

[bookmark: _Toc192057525]Aktivitetsudvalget i Dagnæs Børnehus og Dagpleje
Aktivitetsudvalget består af en gruppe forældre fra både dagplejen og børnehuset, som sammen arbejder for at skabe netværk og fællesskab på tværs af stuer og teams. Aktivitetsudvalget arrangerer hvert år mange gode forældre/børne-arrangementer, som har stor opbakning.


Det er muligt at blive en del af aktivitetsudvalget, hvis du/I ønsker det. Der hænger plakater på hvert team, hvor I kan se medlemmerne og ellers er I meget velkommen til at kontakte assisterende leder Karoline.
[bookmark: _Toc192057526]Pædagogisk værdisæt
Vores pædagogiske værdisæt og børnesyn udspringer af vores arbejde med dagligdagspædagogikken. Vi er bevidste om at børnesynet altid er i udvikling og dermed også noget, vi har som et fast pædagogisk fokus. I Dagnæs Børnehus skaber vi rammerne for et godt trygt børneliv med fokus på udviklende relationer, mødeøjeblikke, leg og trivsel. Vi ser børn som grundlæggende kompetente, og vores tilgang til børnene er, at alle børn gør det godt, hvis de kan. Det er vigtigt for os, at børnene føler sig hørt, set og forstået. Børnene hos os, er aktive med skabere i dagligdagens rutiner, planlagte aktiviteter og opståede situationer. Vi har fokus på alle børns deltagelsesmuligheder og mestringsoplevelser i både de små og de store fællesskaber. Børn har ret til at være forskellige og udvikle sig i forskelligt tempo, og derfor møder vi børnene med nærvær, omsorg, positive forventninger og tilpassede udfordringer (NUZO – nærmeste udviklingszone). 
Vi møder børnene med en anerkendende tilgang. For os betyder det, at alle børn bliver mødt med nysgerrighed og respekt for barnets perspektiv. 
I Dagnæs Børnehus er vi optaget af leg og legens betydning. Leg er en af grundstenene i vores pædagogiske arbejde og samvær med børnene. Vi respekterer, giver plads og skaber gode rammer til leg, således børnene kan fordybe sig og bare være i legen. Vi ser legen som grundlæggende og anvender legen til at være nysgerrige på barnets kompetencer og udvikling. Vi anvender også legen til at skabe fællesskaber samt styrke sprog og samhørighed. Legen kan findes hele dagen – også i vores hverdagsrutiner, når vi leger emner ind. Vi tilstræber, at barnet oplever at lykkes i legen, og at barnet oplever sig selv som deltagende i legen. Som pædagogisk personale er vi deltagende i selve legen, for at guide, støtte og hjælpe til deltagelse samt at folde legen ud med rekvisitter, som fordrer fantasien og kreativiteten i legen. Andre gange er vi optaget af at være nærværende i nærheden af legen, hvor vi observerer, er klar til at støtte, guide og deltage. Derfor beder vi jer om at være med til at skabe rum og muligheder for, at det pædagogiske personale kan fordybe sig sammen med børnene.


[bookmark: _Toc192057527]Børnenes trivsel
Vi følger jeres børns trivsel, læring og udvikling. Vi har fokus på både relationer og tilhørsforhold i både små og større fællesskaber. Vi følger børnenes sproglige udvikling og deres glæde og mulighed for at bruge deres krop, kognitive evner og personlige udvikling. Vi ser dem mestre mere og mere og blive ”store” nysgerrige, selvstændige og robuste børn. 
Det er afgørende for børnenes trivsel, at vi har et åbent og tillidsbaseret samarbejde mellem jer forældre og det pædagogiske personale. Vi giver jer løbende informationer, der er nødvendige om både gruppens og jeres barns gode dage i børnehaven. Vi fortæller jer også, hvis noget er svært eller at jeres barn har brug for noget særligt i en periode. Vi tilbyder samtaler til alle familier i løbet af både vuggestue og børnehavetiden. Det er altid muligt at ønske en samtale om jeres barn, hvis I har behov for det. Vi vil invitere jer, hvis vi vurderer, at det er nødvendigt
Som forældre kan I støtte jeres barns trivsel ved at fortælle os om det, som er vigtigt for jer og for jeres barn. I er velkommen til at fortælle, hvis I har brug for en snak eller en forklaring på nogle ting.
Det er vigtigt, at I støtter op om jeres barns relationer og fællesskabet i børnegruppen ved f.eks. at lave legeaftaler, deltage i de sociale forældrearrangementer, tale med jeres barn om, at det er vigtigt at være en god ven og at opfordre dem til at lege med mange forskellige børn.
Det sidste år inden børnene skal i skole, bliver de en del af vores storbørnsgruppe, hvor de mødes én gang om ugen. Vi samarbejder tæt med Dagnæsskolen om, at lave så tryg en overgang og sammenhæng fra børnehave til skole som muligt. Når jeres barn starter i storbørnsgruppen, vil I høre nærmere om samarbejdet, ture og vores arbejde med at forberede børnene på deres skift fra børnehave til skole. 
[bookmark: _Toc192057528]Aflevering og afhentning
Når du kommer med dit barn om morgenen, er det vigtig for os, at du tager dig tid til at sige godmorgen til en af medarbejderne. Det er også her, at du har mulighed for, at give korte informationer til personalet. Har dit barn brug for hjælp til at sige farvel til dig, vil vi gerne hjælpe med det. Når I skal hente jeres barn igen, er det vigtigt, at I siger farvel til en medarbejder, så vi aldrig er i tvivl om, at barnet er blevet hentet. I skal registrere jeres barns ankomst og afhentning på AULA-skærmen. 

AULA-registreringerne anvender vi bl.a. til at planlægge personalets mødetider i ydertimerne, således det passer til pasningsbehovet. Derfor er det vigtigt for vores planlægning, at I trykker barnet ind på AULA-skærmen, så snart I ankommer, samt først trykker jeres barn ud lige inden I forlader Børnehuset. 
Vi sætter stor pris på den daglige kontakt, vi har med jer forældre, og vi vil i videst muligt omfang imødekomme jeres behov for daglige snakke. 
[bookmark: _Toc192057529]Dagsstruktur i Dagnæs Børnehus
Åbningstid: man.-tors. 06.30 -16.45 / fre. 06.30 -16.30
· 06:15 åbner børnehuset. Mellem 06.15 og 7.00 afleveres både børnehave- og vuggestuebørn i fællesrummet. Vi har en fast medarbejder til at åbne børnehuset hver morgen. Vi bestræber os på, at vores morgener er præget af genkendelighed, tryghed, ro og nærvær. Der vil ikke altid være en voksen fra barnets egen stue, men andre kendte voksne. 
· 06:15-06:45 tilbyder vi morgenmad, som består af havregryn, grød, Havrefras eller knækbrød. Nogle børn kan ikke nå at spise derhjemme, andre finder det trygt at starte morgenen ved bordet. 
· Kl. 7.00 åbner stuerne og børnene går på sit eget team med kendte voksne, der sammen med børnene, åbner stuerne. Vi vil stadig være opmærksomme på ro og nærvær, så alle får en god og tryg start på dagen. Der bliver tilbudt forskellige aktiviteter, hvor alle børn har mulighed for deltagelse.
· Kl. 9.00 eller deromkring, bliver børnene tilbudt frugt og et stykke brød. Ofte holder stuerne en samling i forbindelse med formiddagsmaden. For at sikre den gode kvalitet og ro til samlingerne, beder vi jer derfor om at være opmærksomme på, hvordan I kommer ind på stuen i dette tidsrum. Nogle stuer hænger en seddel på døren med anvisninger, lav gerne en aftale med det pædagogiske personale, hvis I afleverer i dette tidsrum. 
· Om formiddagen vil der være forskellige aktiviteter. Det kan både være gåtur i nærområdet, kreative aktiviteter, dialogisk læsning og leg. 
· Ca. kl. 11.00 er der frokost, og herefter går vi næsten altid på legepladsen, hvor vi f.eks. laver bål, klatrer i træer, graver dybe huller, spiller fodbold og fordyber os i gode lege med venner og voksne på tværs af stuer, teams og alder. De mindste børn bliver puttet til lur enten i krybbe rum eller på madrasser på stuerne. 
· Kl. 14.00 spiser vi eftermiddagsmad, og om eftermiddagen går vi i gang med leg og aktivitet, mere udeliv, nærvær og hverdagslæring.
· Kl. 16.00 Mødes vi igen i fællesrummet og slutter dagen af samlet.
Vi har fordybelsestid om formiddagen mellem 9.00-12.00, så det er en god idé at aflevere dit barn inden kl. 9.00 – og har du brug for at ringe og tale med en fra stuen, så er det bedst at ringe udenfor fordybelsestiden. 

[bookmark: _Toc192057530]Praktiske informationer
[bookmark: _Toc192057531]Tøj og beklædning

Hver dag skal I medbringe skiftetøj, udetøj efter årstiden og efter vejrets skiften. Vi er udenfor i alt slags vejr, så vi anbefaler overtøj og fodtøj, der har en god kvalitet. Hvis jeres barn bruger ble, skal I også medbringe dette.
Det tøj barnet har på i børnehaven, skal være egnet til at lege i og må gerne blive snavset. Det kan ikke undgås, at barnet kan få noget på tøjet. Pas på, at tøjet ikke har lange snore og lign. Og undgå halstørklæde og andre ting, som hænger og dingler. Dette pga. faren for at kunne hænge fast i f.eks. et træ eller andet. HUSK navn i alt tøj mv. Vi kan ikke garantere, at det ikke bliver væk eller forlagt. Men med navn på, er det nemmere for os at lægge det på plads, når vi finder det igen 

Når UV-indekset er højt, beder vi jer om, at jeres barn er smurt ind i rigeligt vandfast solcreme, inden barnet afleveres i Børnehuset. Medbring også gerne solhat/soltøj. Vi smører barnet ind i solcreme igen kl. 12, inden vi går ud. Vi følger selvfølgelig Kræftens Bekæmpelses anbefalinger og hjælper børnene til at søge skygge.

I kan med fordel hjælpe jeres børn til gode rutiner og at støtte dem i at blive selvhjulpne ved at hænge jakken på plads, og sørge for at garderoben er ryddet op og klar til brug hver dag. Til hver garderobe er der en kurv, som I kan benytte til skiftetøj og lignende. Til de yngste børn er der en kasse på badeværelset til barnet, hvor der er plads til skiftetøj. 

[bookmark: _Toc192057532]Kost og måltider
Dagnæs Børnehus har et stort køkken, som hver dag laver mad til alle husets børn. Der er særligt fokus på økologi, årstidsbestemte råvarer og børnenes mulighed for at udvikle madmod i gode sociale spisesituationer, hvor tid, nærvær og fællesskabet omkring måltidet er i centrum. Børnene får fuld forplejning og madplanen bliver delt med jer på AULA. 
I kan finde vores mad- og måltidspolitik på vores hjemmeside https://dagtilbud.horsens.dk/
Børnehuset serverer morgenmad fra 6.15-6.45, frokost og brød til formiddags/eftermiddagsmad. 
[bookmark: _Toc192057533]AULA
Vi bruger AULA som vores primære kommunikationsplatform mellem Dagtilbuddet og forældre. Det er her, I finder nyhedsbreve fra stuerne, billeder og små historier fra børnenes hverdag, ture og andre begivenheder. I vil løbende modtage nødvendige informationer fra ledelsen, invitationer til forældremøder og invitationer til forældrearrangementer fra aktivitetsudvalget. Det er meget vigtigt, at I følger med i de informationer, der kommer på AULA. Vi beder jer om at holde jeres stamdata (adresse, telefonnr osv.) opdateret. Vi bruger disse oplysninger, når vi skal i kontakt med jer, f.eks. hvis jeres barn bliver syg i løbet af dagen. I kan altid få teknisk support af vores administrative medarbejder Anne-Mette, som sidder på kontoret i personalegangen. Det er først den dag jeres barn starter i Dagtilbuddet, at I kan få adgang til AULA. 



Det er også på AULA, at I melder jeres barn syg/fri/ferie og til fællespasning, hvis I har brug for det. Vi beder jer om at melde syg eller fri, så hurtigt som muligt, da det har betydning for dagens planlægning.

[bookmark: _Toc192057534]FERIE OG FERIEPASNING
I forbindelse med sommerferien (de sidste 3 uger i juli), julen og dagen efter Kr. Himmelfartsdag, arrangeres der fællespasning for børnene i Horsens Kommune. Vi samarbejder med Dagtilbud Bankager og Dagtilbud Højvang om fællespasningen. Det kan ikke forventes, at der vil være kendt personale for det enkelte barn, dog tilstræber vi, at der vil være personale fra henholdsvis vuggestuen, dagplejen og børnehaven. Husk, at børn også har brug for ferie. 

Hvis I har brug for pasning dagen efter Kr. Himmelfartsdag og d. 31.12, skal I -i god tid inden – henvende jer til dagtilbudslederen. 
Grundlovsdag d. 5. juni og d. 24.12 holder vi lukket uden alternativ pasning.
Derudover vil I modtage anmodning på AULA om fra-/tilmelding i forbindelse med følgende ferie/-feriefridage:
· Uge 7 – vinterferie
· Dagene op til påskeferien
· Uge 27, 31 og 32 
· sommerferien (fællespasning i de 3 sidste uger i juli)
· Uge 42 – efterårsferien
Vi sender kalender ud med lukkedage – Hold jer orienteret på AULA
Fællespasningen er planlagt ud fra de dage, hvor der forventes lavt børnetal, da vi ved, at mange børn holder ferie i de perioder. Dermed planlægges personalets ferie, når der er færrest børn, således vi kan anvende personaleressourcerne, når der er flest børn.
[bookmark: _Toc192057535]At komme frisk i institution
At gå i børnehave, er som udgangspunkt for friske og raske børn 

Det kan ofte være vanskeligt at bedømme, hvornår et barn er rask nok til at komme i pasning. En hovedregel er, at barnet skal kunne følge de daglige aktiviteter såvel indendørs som udendørs. Det der er afgørende for, om et barn er raskt, er barnets almentilstand. Derved forstås om barnet er træt og irriteret, om det har ondt, sover meget eller har feber og kræver ekstra pasning. 
Når der f.eks. er børnesygdomme i institutionen, vil der hænge informationer i institutionen. Vi følger sundhedsstyrelsens procedurer for, hvornår dit barn må komme i institution igen. 

Vi ringer til jer, hvis vi bliver I tvivl, om jeres barn er blevet sløj, eller hvis vi vurderer, at barnet er sygt og skal hentes hjem. Vores erfaringer viser, at børn i nogle tilfælde godt kan virke friskere i hjemmet, end hvad der bliver beskrevet fra Dagtilbuddet. Der skal I huske, at det er meget anderledes at være i hjemmets trygge omgivelser end i institution med flere andre børn, voksne og anderledes krav. 

I perioder hvor der er meget sygdom blandt børn og voksne, beder vi jer være særligt opmærksomme på, at jeres barn er helt rask, inden I afleverer det, så smitte inddæmmes så meget og så hurtigt som muligt.

[bookmark: _Toc192057536]Retningslinjer vedrørende medicin til børn i dagtilbud
Da personalet ikke er sundhedsfagligt uddannet skal medicin gives, så vidt muligt hjemme. 

Som forældre skal I altid drøfte med egen læge, om muligheden for at medicinen ordineres, så den kan gives i eget hjem. 
Ved kronisk eller længerevarende sygdom som astma, epilepsi eller andet kan forældre anmode personalet om, at give nødvendig medicin, da alle børn skal gives mulighed for at have et normalt dagligdagsliv, og derfor også kunne være i et dagtilbud. 

I helt særlige tilfælde, hvor børn der alment har det godt, og er klar til at komme i institutionen med længerevarende infektioner – ifølge egen læges ordination skal have medicin på et tidspunkt, hvor barnet er i dagtilbud, kan det aftales med institutionen / dagplejen, at medicinen gives af personalet – efter aftale med ledelsen. 
Det er altid forældrenes ansvar, at instruktionen fra den ordinerede læge videregives til personalet. 

Vi har udarbejdet skema til potentielt behov for at vi giver medicin, i samråd med sundhedsplejersken i Horsens Kommune, skemaet kan I få udleveret af personalet ved behov.
[bookmark: _Toc192057537]Ergonomi
Vi forsøger så lidt som muligt at løfte og bære på børn, dette for at passe bedst muligt på vores kroppe, samt at støtte børnene i at blive selvhjulpne og få en masse succes- oplevelser med deres kroppe. Hvis behovet er der, hjælper vi selvfølgelig børnene. Her har vi retningslinjer for, hvordan vi gør det på bedstevis. Vi søger at I hjælper os med at lykkes med at give børnene fysisk tryghed og at passe på os selv samtidigt. 
· Hvis jeres barn har brug for at blive afleveret til en voksen, aflevere da gerne til en voksen, der enten sidder på gulvet eller på en stol. Giv os tid til at få sat os, så vi er klar til at tage ordentligt imod jeres barn. 



· Hjælp gerne jeres barn til at blive selvhjulpne i institutionen, I må gerne benytte hjælpemidler, som f.eks. stole, påklædningstrappe, bænke, stiger osv. Som vi også bruger så I sammen med jeres barn kan øve selvhjulpenhed. 

· Undgå gerne tøj med for mange knapper, både tryk knapper og almindelige knapper. Det kan have stor indvirkning på fingre, hvis der er mange knapper der skal åbnes og lukkes. Vælg derfor lynlås i stedet. 



Forsikring
Horsens Kommune har ingen ulykkesforsikring for børnene, hvorfor vi anbefaler, at familien selv tegner en, hvis I ikke allerede har en.



[bookmark: _Toc192057538]Børnehave
[bookmark: _Toc192057539]God start
Det er et stort skridt at skulle aflevere sit barn i børnehave, og det vil være helt naturligt, at blive berørt af det både for jeres barn og for jer selv. Jeres barn har brug for at vide, at det er ok at starte i børnehave. Vis derfor, at I er trygge ved at aflevere, også selvom det er svært. På denne måde vil jeres barn få lettere ved at acceptere vilkårene. Lyt til og vær opmærksom på jeres følelser. Jeres barn fornemmer, hvordan I har det og reagerer derpå. 
 
Sæt god tid af til indkøring. Vi anbefaler, at de første dage i børnehaven er korte. 
Dette for at give barnet en blid indkøring. 
Det konkrete forløb på opstarten aftales med personalet. Når jeres barn starter op i børnehaven, er det hele nyt for barnet, og kan være meget overvældende. Derfor er det også helt normalt, at dit barn kan blive ked af det. 
 
Gå, når I har besluttet det – også selvom jeres barn er ked af det. I kan stole på, at vi tager os godt af jeres barn, når I er gået.
Vi vil gerne hjælpe jer til at få en god dag, selvom jeres barn har haft en svær aflevering. I er altid velkommen til at ringe eller skrive en sms for at høre, hvordan det går. 
 
Hvis jeres barn i forvejen går i vores vuggestue her i Dagnæs Børnehus, så kan I som forældre forvente, at vi besøger børnehaven og forsøger at skabe en spirende relation.

Går jeres barn i forvejen hos en dagplejer i Dagnæs, kan I forvente, at jeres barn sammen med dagplejeren besøger børnehaven inden opstart, så barnet kender lidt til børnehaven. 
 
Og vigtigst af alt – hvis I er i tvivl, så spørg personalet

[bookmark: _Toc192057540]Søvn
Ifølge forskningen er søvn en forudsætning for trivsel og udvikling.
Alle børn som har brug for et hvil eller en middagssøvn, vil blive lagt til et hvil på en madras inde på stuerne. I kan altid tage fat i personalet og snakke om søvnbehov, det svinger rigtig meget også bare fra dag til dag.


[bookmark: _Toc192057541]Barnet skal medbringe følgende
· Regntøj og gummistøvler 
· Termotøj
· Flyverdragt, hue, vanter (vinter) 
Vinterstøvler (vinter) 
· Gummistøvler
· Bukser, bluse, strømper og underbukser
· Bleer, hvis barnet bruger det
· Evt. sut eller nusseklud, som kan bruges til afleveringer eller trøst. 

Vi ser frem til et godt samarbejde 

[bookmark: _Toc192057542]Vuggestuen
[bookmark: _Toc192057543]God start
Det er et stort skridt at skulle aflevere sit barn til en fremmed første gang, og det vil være helt naturligt at blive berørt af det. Dette gælder både for barnet og for jer selv. Jeres barn har dog brug for at vide, at det er ok at blive afleveret. Vis jeres barn, at I er trygge ved at aflevere, også selvom det er svært. På denne måde oplever jeres barn, at det er ok med jer, og barnet vil dermed have nemmere ved at acceptere at blive afleveret. Lyt til og vær opmærksom på jeres følelser. Jeres barn fornemmer, hvordan I har det og reagerer derpå. 
 
Når jeres barn starter op i vuggestuen, er det helt normalt, at det reagerer med gråd. Barnet har endnu ikke fået stor erfaring med, at I kommer tilbage og henter det igen. Vi anbefaler, at I sætter god tid af til indkøring, I skal forvente at indkøring godt kan tage mellem 1 og 2 uger. Sammen med personalet aftaler I, hvordan indkøringen skal foregå. Sammen kigger I på barnets signaler og behov og laver aftaler derefter. 

Gå, når I har aftalt det – også selvom jeres barn er ked af det. Gråden stopper oftest, når I er ude af syne, Vi skal nok blive hos barnet og trøste. 

Alle indkøringer er forskellige og jeres barn kan reagere på forskellige måder. Vi vil gerne hjælpe jer og jeres barn med at lykkes, derfor vil I som forældre hele tiden være I dialog med personalet om indkøringen. I kender jeres barn bedst, og derfor er det meget vigtigt, at I fortæller personalet hvilke tanker I gør/har gjort jer om indkøringen. Det er vigtigt for os, at I er trygge og har en god oplevelse af jeres barns opstart.



For at dit barn får en så god start i vuggestuen som muligt, opfordrer vi jer til at være i vuggestuen sammen med jeres barn i et par timer den første dag. På denne måde vil jeres barn møde de andre børn, personalet og de nye omgivelser i jeres trygge favn.
Sammen med personalet, kan I herefter fra dag til dag aftale, hvor lang tid I skal blive sammen med jeres barn i vuggestuen.
Ofte vil næste skridt i indkøringen være, at I forlader institutionen i en kortere rum tid og derefter kommer tilbage.
På denne måde oplever barnet, at I kommer igen, og det bliver en god overskuelig oplevelse.

Selvom jeres barn er startet godt i vuggestuen, kan det stadig reagere med gråd, når det bliver afleveret, det er helt normalt. Vi vil gerne hjælpe jer til at få en god dag, selvom jeres barn måske har været ked af det ved aflevering. I er selvfølgelig altid velkommen til at ringe eller skrive en sms for at høre, hvordan det går. Vigtigst af alt – hvis I er i tvivl om noget, så spørg personalet.

Vi ser frem til et godt samarbejde.

[bookmark: _Toc192057544]Søvn
Ifølge forskningen, er det betydningsfuldt for barnet at få sit søvnbehov dækket, og at barnet er udhvilet – dette er en forudsætning for barnets trivsel og udvikling. Barnets søvnbehov kan ændre sig, når det starter i vuggestue og se anderledes ud end i hjemmet. Vi opfordrer til, at I snakker med det pædagogiske personale om putteritualer, søvnbehov og lignende, da vi ved at søvn er en stor faktor for at trives i vuggestuen. 

Vi tilser børnene jævnligt, og kan igennem babyalarmer høre, hvad der sker i krybberummet. 
De ældste børn kan sove middagslur på stuen. 


[bookmark: _Toc192057545]Bleer 
Der vil blive sat bleer til rådighed i vuggestuen, som bruges imens børnene er her. Hvis I gerne vil have, at der skal bruges en bestemt type ble til jeres barn, skal I tage bleerne med hjemmefra. 

[bookmark: _Toc192057546]BARNET SKAL MEDBRINGE
· Sovedragt/tøj, (vurdere efter vejret)
· Sut med navn i (Hvis barnet bruger det) Sovebamse/nusseklud
· Regntøj og gummistøvler
· Termotøj 
· Flyverdragt (vinter) 
· Hue/vanter (vinter) 
· Vinterstøvler

I kan altid spørge personalet til råds i forhold til sko og fodtøj, det kan være lidt en jungle, når barnet er i gang med at lære at gå. 

Vi ser frem til et godt og trygt samarbejde 




På hjemmesiden under linket til Velkomstfolderen, finder du link til:
· Retningslinjer for sikkerhed på legepladsen
· Fødselsdagsfolder

